Mooinooi-vroue: ‘Ek weet niks van die saak nie’Die 18-jarige beskuldigde. Foto: Phillip Bruwer Een van die beskuldigdes wat verdink word van die verdwyning en moontlike moord op Anisha (30) en Joey (32) van Niekerk, weet steeds nie hoekom hy “agter tralies sit” nie. Die 18-jarige beskuldigde, wat die broer is van een van sy medebeskuldigdes en beweer hy werk al van 14-jarige ouderdom vir die beweerde baasbrein in die saak, was Vrydag die laaste van die agt beskuldigdes wat hul borgtogaansoeke in die Brits-landdroshof gebring het. Ses mans en twee vroue, onderskeidelik 18 en 21 jaar oud, staan tereg op aanklagte van sameswering tot moord, moord, ontvoering, verkragting, roof met verswarende omstandighede en huisbraak met die bedoeling om te steel. Die agt beskuldigdes se name word weerhou aangesien daar ŉ klag van verkragting ondersoek word en hulle dus eers in die hof moet pleit. Ofentse Raikane, die man se regsverteenwoordiger, het die jong man deur sy mondelingse aansoek gelei. Die man, wat in Bosbokrand gebore is en in Majakaneng in Noordwes grootgeword het, het gesê hy het die eerste keer eers gehoor waarvan hy verdink word toe hy in Desember sy eerste verskyning in die Brits-landdroshof gemaak het. Die man het getuig hy woon die afgelope tien jaar by sy ouer broer en suster in Majakaneng in ŉ huis wat aan sy ma behoort. Dit is strydig met sy ouer broer se getuienis dat hulle in ŉ huis woon wat aan dié se meisie behoort. Die ouer broer het ook vroeër in sy aansoek gesê hy werk vir die 52-jarige baasbrein by sy duikklopperonderneming op ŉ kleinhoewe in Mooinooi wat aan Anisha behoort. Die man het getuig hy het daar as ŉ paneelklopper gewerk en R3 000 verdien waarmee hy moes help om die huishouding aan die gang te hou en onder meer kruideniersware mee moes koop. Hy is ongetroud en het geen kinders nie. Die man het getuig hy sou ook sporadies op sy werkgewer se plaas in Buffelsfontein woon. Hy het getuig op die dag wat Anisha en Joey vermis geraak het [op 10 Desember 2017], was hy by sy werkgewer se werkwinkel saam met sy werkgewer, en dié se 29-jarige seun, wat ook ŉ beskuldigde in die saak is. Hy beweer hy het glad nie die slagoffers geken nie. Die agt beskuldigdes in die hof (18 Januarie 2018). Foto: Phillip Bruwer Hoewel hy volgens die staat se bewyse op 14 Desember in hegtenis geneem is, was hy Vrydag tydens sy getuienis van mening dat hy al op 14 November in hegtenis geneem is. Hy het gesê dit was omstreeks 16:00 op die Buffelsfontein-plaas. “Het die polisie vir jou gesê hoekom hulle jou in hegtenis geneem het?” wou Raikane weet. “Nee hulle het nie, hulle het net vir my gesê ek moet polisiestasie toe kom omdat hulle vir my iemand wou wys. Toe ek daar kom het ek my baas gesien.” Die beskuldigde het soos die ander medebeskuldigdes aangevoer die polisie het hom aangerand terwyl hy in aanhouding was. Hy beweer hy is vir ŉ week lank daagliks deur die polisie met die vuis aangerand en het so seer gehad dat hy nie kon was of opstaan nie. Hy het ook merke aan sy palm aan die landdros uitgewys en voer aan hy is beseer toe hy geboei is. Die man het aangedui hy beplan om onskuldig te pleit op al die aanklagte teen hom as die verhoor gaan begin, “want ek weet niks van hierdie saak nie”. Staatsaanklaer Christine Molaotse het skaars met kruisondervraging begin, toe die hofverrigtinge uitgestel moes word weens twee kragonderbrekings op die dorp. Landdros Semakuleng Thamage het die verrigtinge tot Dinsdag uitgestel wanneer kruisondervraging hervat sal word. Die staat het aangedui hy gaan die beskuldigdes se borgtogaansoeke teenstaan en gaan dan begin om sy getuies te roep om te getuig. Joey en Anisha van Niekerk (Foto: Facebook) Die borgtogaansoeke word as ŉ skedule 6-misdryf aangehoor wat beteken die beskuldigdes moet buitengewone omstandighede bewys waarom hulle op borgtog vrygelaat kan word. Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe gewoon het. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Weke later is verbrande beendere gevind wat die polisie vermoed moontlik die oorskot van Anisha en Joey kan wees. Die beendere is vir DNS-toetse gestuur om die oorsprong daarvan te bevestig. Die uitslae van die toetse is nog nie bekend nie en daar is nog nie ŉ aanduiding van wanneer dit gereed sal wees nie. Lees alle vorige berigte oor Joey en Anisha van Niekerk op Maroela Media.